**Indsigelse vedr. placering af vindmølleområderne Fiskebæk 1 og Fiskebæk 2**

**Fuglebeskyttelsesområdet – Natura 2000-området ved Bøtø Nor - er på nuværende tidspunkt meget attraktivt for såvel sommerhusejerne som for turisterne, der lejer feriehusene i området.**

**De to fugletårne er flittigt besøgt af både sommerhusejere og af de mange turister, der lejer husene i området. Også mange naturelskere kommer fra nær og fjern for at studere og nyde naturen her. Ikke mindst fuglelivet tiltrækker rigtig mange mennesker.**

**Naturgenopretningen af Bøtø Nor**

 **En hel del af de lokale sommerhusejere var sammen med en hel del andre interesserede mødt op ved det sydligste fugletårn den 15. marts 2015, hvor man kunne besigtige det nyetablerede vådområde ved Bøtø Nor. Her blev det fremhævet, at områdets natur og ikke mindst fuglelivet ville få bedre forhold. Natura 2000-området blev forøget. Det blev fremhævet, at det var et sårbart område, som man skulle passe på.**

**Vindmølleplaner for 8 kæmpemøller**

**I den forbindelse er det chokerende at erfare, at Guldborgsunds Kommunes vindmølleplan, der netop er sendt i høring, foreslår 8 stk. 150 meter høje 3 MW vindmøller placeret blot 150 meter fra Natura 2000 området langs Gedser Landevej.**

**Det område, som vi nu kender som en rekreativ oase, og som daglig er besøgt af såvel lokale som mennesker udefra, vil blive totalt spoleret, dersom vindmøllerne bliver rejst.**

**Det rekreative område, som vi alle holder så meget af, vil blive nabo til et industriområde. Bare tanken om et Natura 2000-område som nabo til et industriområde virker virkelig som en eklatant misforståelse.**

**Fugletrækkene vil blive påvirket af de enorme møller. Ingen kender til, hvilken indflydelse, det vil få på naturområdet, dersom planerne realiseres. Det vide udsyn vil blive spoleret af de roterende vinger og af skyggekastene herfra. Det er slut med at nyde solnedgangen fra fugletårnene. Landskabets ro vil forsvinde. Støjen og blinkene fra møllerne vil forstyrre naturoplevelsen. Områdets rekreative værdi vil blive forringet – for ikke at sige – at den vil forsvinde totalt.**

**Projektets indvirkning på udlejningen af sommerhusene**

**Sommerhusene vil blive mindre attraktive for som udlejningsobjekter. Turisterne kommer for at nyde naturen og roen – ikke for at kigge på vindmøller. Det vil helt sikkert komme til at betyde en betydelig nedgang i antallet af udlejninger af områdets sommerhuse. Færre turister i området vil også have negativ indflydelse på de indtægter, som ellers tilflyder området fra de mange besøgende.**

**Værditab**

**Sommerhusene vil falde i værdi. Jævnfør Københavns Universitets rapport.**

[**http://ekstrabladet.dk/nyheder/samfund/article5305753.ece**](http://ekstrabladet.dk/nyheder/samfund/article5305753.ece)

 **I forvejen er det vanskeligt at sælge sommerhuse i hele Marielystområdet. Kæmpevindmøller i udsigten vi bestemt ikke gavne. Rent visuelt vil især de nye huse i ”kartoffelkvarteret” blive berørt. Her vil de store møller blive ekstremt synlige – og dermed vil møllerne få en stor negativ indvirkning på husenes ejendomsværdi. De grunde, der er solgt, men endnu ikke er blevet bebygget, vil sandsynligvis forblive ubebyggede. De grunde, der endnu ikke er solgt, vil blive usælgelige. Under alle omstændigheder bliver de betydeligt mindre værd. Hele området vil blive berørt negativt af denne vindmølleplan.**

**Derfor vil vi henstille, at man dropper denne placering. Ikke mindst og også fordi området er betegnet som ”Jordbrugsområde med særlig vigtige naturværdier”.\*(se vedhæftede bilag)**

**Støj**

**Med hensyn til støj – herunder lavfrekvent støj – er det vigtig for os at påpege, at mange beboere i husene tæt ved fuglebeskyttelsesområdet ofte oplever vejstøjen fra Gedser Landevej meget tydeligt, især om natten. Støj fra færgetrækkene kan høres dagligt, især ved vestenvind. Støj fra vindmøller bevæger sig længere ud om natten, så derfor er også dette problem meget bekymrende for sommerhusejerne i området. Nattero har stor betydning for både ejerne og gæsterne i sommerhusene.**

**Områdets rekreative værdi**

 **Natura 2000-området ved Bøtø Nor har indtil nu været et stort plus for områdets mange sommerhuse, Planerne om 8 kæmpevindmøller umiddelbart vest for området ved Bøtø Nor langs Gedser Landevej vil være direkte ødelæggende for områdets værdi som rekreativt område, og det vil virke ødelæggende for turismen, for sommerhusejernes mulighed for at nyde deres fritidsbolig og boligens omgivelser og for udbygningen af området. Og ikke mindst vil det være katastrofalt for områdets flora og fauna.**

**Begrundelsen for valg af mølleområder**

**Begrundelsen for, at Fiskebæk 1 + 2 er valgt som vindmølleområde, samtidig med at Birkemosen og Marielystområdet er fravalgt, giver anledning til nogle kommentarer.**

**Birkemosen er fravalgt,**

**”… fordi der er andre områder med mindre påvirkning af fugletræk og turisme”**

**På hvilken måde påvirkes fugletræk og turisme mindre i Fiskebækområdet? Det kræver en rigtig god forklaring. Jævnfør venligst ovenstående.**

**Marielyst er bl.a. fravalgt**

 **fordi ”… udvikling af aktiviteter tæt på Marielyst Sommerhusområde kan måske begrænses ved udnyttelse. Området påtænkes benyttet som oversvømmelsesareal.”**

**Hvorfor begrænses aktiviteterne for udnyttelse ved Marielyst og ikke ved Fiskebæk 1 + 2? Det kræver en rigtig god forklaring. Jævnfør venligst ovenstående.**

**Kirstineberg er fravalgt**

**”… til fordel for mulig fremtidig udvikling af rekreativ karakter bynært.” Heraf fremgår det tydeligt, at rekreative områder og vindmøller ikke passer særlig godt sammen. Vi har naturligvis respekt for, at man gerne etablerer rekreative områder bynært – og derfor ikke ønsker vindmøller i området. Det er derfor underligt, at man synes, at det er en god ide at placere 8 stk. 3 MW kæmpevindmøller op ad et rekreativt område ved Fiskebæk tæt på de flere tusind sommerhuse.**

**Marrebækområdet – området vest for Gedser Landevej**

**Nabogener**

**37 boliger ligger i en afstand fra 600 – 900 meter fra møllerne. 121 boliger ligger i en afstand fra 900 – 1200 meter fra møllerne. I alt vil således 158 boliger blive meget negativt påvirkede af støj og blink fra møllerne.**

**Af de områder, der nu er sat i høring, er Fiskebæk 1 + 2 det område, der har flest boliger i møllernes nærmeste afstand. Også af den grund er området slet ikke egnet til opstilling af 8 kæmpevindmøller.**

**Et argument har været, at området i forvejen er udsat for vejstøj. Men her er det vigtigt at huske, at vejstøj stilner væsentligt af om natten, og at det netop er på dette tidspunkt, at møllernes støj generer mest. Ét er vejstøj. Vindmøllestøj er noget andet på grund af dens pulserende karakter.**

**Også her vil ejendomspriserne styrtdykke. Møllenaboernes livskvalitet vil blive forringet. Man ved, at støj – specielt den lavfrekvente støj - fra møllerne ødelægger nattesøvnen og nogen får det så dårligt, at de er nødt til at flytte.**

**Fraflytning fra området vil have negative konsekvenser for det lille lokalsamfund.**

**Afsluttende bemærkninger**

**Afslutningsvis vil vi påpege, at Guldborgsund Kommune allerede er grøn med de godt 60 MW installerede vindmøller. Vi behøver ikke flere – vi har rigeligt. Kommunen har bidraget til at nedbringe CO2.**

**Det er ikke i orden, at vindmølleinteressenter igen og igen forsøger at give såvel politikere som befolkningen i Udkantsdanmark dårlig samvittighed, hvis man ønsker at bremse op for yderligere udbygning af vindmøller.**

**Vindmølleforeningen får det til at se ud, som om det er nødvendighedens lov, at der opstilles vindmøller. Det er ikke tilfældet. Pt. producerer vindmølleren mere strøm, en vi selv kan bruge.**

**At vindmøllerne får lov til at blive større og større skal findes i, at investorerne ønsker større og større fortjeneste pr. vindmølle. Samfundsmæssigt er det en skidt forretning for borgernes velbefindende og sundhed og for ejendommenes værdi i området.**

**Jo længere man bevæger sig væk fra hovedstaden og omegnskommunerne – jo flere vindmøller er der. Og jo, der er skam plads at finde til vindmøller også her. Hvorfor der så ikke er nogen, kan man spørge sig selv. Hvorfor mon?**

**Ganske vist producerer vindmøller strøm, når det blæser – men de kører først og fremmest på tilskud fra staten. Enhver vindmølle vil give ejeren et tocifret millionbeløb.**

**Ikke underligt, at alle lodsejerne er positive.**

 **Der er mange måder, som man kan nedbringe CO2 udledningen på. Man kan isolere bedre. Det giver arbejdspladser som en væsentlig sidegevinst. Man kan plante skov, man kan reducere sin kørsel – evt. arrangere samkørsel - i bilen - man kan flyve lidt mindre osv.**

**Hvis der overhovedet skal rejses kæmpemøller, skal de stå på havet, hvor de ikke generer nogen. Det er måske lidt dyrere (fornylig forlød det, at havvind snart er konkurrencedygtig ). Det er af altafgørende betydning, at folk kan nyde det sted, hvor de bor, det sted, de holder af og der, hvor de kan hvile ud. Det er mange penge værd!**

**Kirsten Nielsen, Engestoftevej 64, 4990 Sakskøbing tlf. 28551846**

**Sommerhusadresse: Trevlekronevej 17, 4873 Væggerløse**